Proplaneta
Proplaneta – planeta, esanti pradinėje susidarymo stadijoje iš proplanetinio dujų ir dulkių disko. Proplanetos masė didėja dėl medžiagos ir planetos akrecijos iš aplinkinių erdvės sričių. Proplanetos formuojasi iš planetesimalių. Saulės sistemoje planetesimalės trikdė viena kitos orbitas, daužėsi, jungėsi į spiečius ir virto didesniais dariniais, proplanetomis. Tokios užuomazgos buvo 1022 - 1023  kg masės ir kelių tūkstančių kilometrų skersmens. Per 100 mln. metų proplanetos savo gravitacija traukė mažesnius kūnus, daleles ir iš jų susiformavo planetos.